Daniel Cohn-Bendit
Store norske leksikon,Historie,Verdens historie og samtidshistorie,Europa,Frankrikes historie,Frankrikes samtidshistorie
Daniel Cohn-Bendit, tysk-fransk politiker. Han var fra starten aktiv politiker i De Grønne (Die Grünen) i Tyskland og etter hvert også i deres franske søsterparti Les Verts. Han var medlem av Europaparlamentet fra 1994 til 2014, der han fra 2003 var talsperson for sammenslutningen av grønne partier i parlamentet.
Han er født i Frankrike med tysk-jødisk far og fransk mor, men fikk tysk statsborgerskap som 18-åring. I 1965 kom han tilbake til Frankrike som student, og han ble en av lederne for studentopprøret i 1968. Hans rolle i studentopprøret førte til at han ble utvist fra Frankrike. Han bodde deretter i Frankfurt, der han blant annet ble venn med den senere tyske utenriksminister Joschka Fischer, og arbeidet som journalist og lærer.Cohn-Bendit var viseborgermester i Frankfurt 1989–1997. Han representerte Die Grünen 1994–1998 og 2004–2009; og i perioden 1999–2003 var han valgt for Les Verts. I 2009 ble han valgt for den nye alliansen Europe Écologie, som også fikk valgt inn Eva Joly. Les mer i Store norske leksikon Europaparlamentet grønne partier studentopprøret